**A Magyar Nemzeti Bank elnökének**

**…/2025. (… …) MNB rendelete**

**a jegybanki információs rendszerhez elsődlegesen a Magyar Nemzeti Bank pénz- és hitelpiaci szervezetek feletti felügyeleti feladatai ellátása érdekében teljesítendő adatszolgáltatási kötelezettségekről**

[1] E rendelet célja a jegybanki információs rendszerhez elsődlegesen a Magyar Nemzeti Bank pénz- és hitelpiaci szervezetek feletti felügyeleti feladatai ellátása érdekében adatszolgáltatásra kötelezettek és a jelentendő adatok körére, valamint az adatszolgáltatás teljesítésének módjára és határidejére vonatkozó szabályok meghatározása.

[2] A Magyar Nemzeti Bankról szóló 2013. évi CXXXIX. törvény 171. § (1) bekezdés i) pontjában kapott felhatalmazás alapján, a Magyar Nemzeti Bankról szóló 2013. évi CXXXIX. törvény 4. § (6) és (9) bekezdésében meghatározott feladatkörömben eljárva a következőket rendelem el:

**1. §** E rendelet hatálya

a) a hitelintézetre, a hitelintézettel egyenértékű prudenciális szabályozásnak megfelelő pénzügyi vállalkozásra (a továbbiakban együtt: hitelintézet),

b) a hitelintézetekről és a pénzügyi vállalkozásokról szóló 2013. évi CCXXXVII. törvény (a továbbiakban: Hpt.) 9. § (1) bekezdés a) pontja szerinti pénzügyi vállalkozásra (a továbbiakban: pénzügyi vállalkozás),

c) a Hpt. szerinti többes kiemelt közvetítőre, a kizárólag magánszemélyek részére a mindennapi élet felszerelési tárgyainak, tartós fogyasztási cikkeinek – ide nem értve a gépjárművet – megvásárlásához nyújtott hitel- és pénzkölcsönt közvetítő többes ügynök kivételével a többes ügynökre és az alkuszra (a továbbiakban együtt: független közvetítő),

d) a hitelgondozóra,

e) a hitelfelvásárlóra és a harmadik országbeli hitelfelvásárló képviselőjére,

f) az elektronikuspénz-kibocsátó intézményre,

g) a pénzforgalmi intézményre,

h) a Posta Elszámoló Központot működtető intézményre (a továbbiakban:PEKMI),

i) az Európai Unió másik tagállamában vagy az Európai Gazdasági Térségről szóló megállapodásban részes más államban (a továbbiakban: EGT-állam) székhellyel rendelkező hitelintézet, pénzügyi vállalkozás, hitelgondozó, elektronikuspénz-kibocsátó intézmény, pénzforgalmi intézmény magyarországi fióktelepére (a továbbiakban: EGT-fióktelep),

j) a Nemzeti Adó- és Vámhivatalra (a továbbiakban: NAV)

(a továbbiakban együtt: adatszolgáltató)terjed ki.

**2. §** (1) Az 1. § a)–i) pontja szerinti adatszolgáltató az e rendeletben foglaltak szerint rendszeres, eseti és a Magyar Nemzeti Bank (a továbbiakban: MNB) kijelölésén alapuló adatszolgáltatást (a továbbiakban: felügyeleti jelentés) teljesít az MNB részére.

(2) A felügyeleti jelentés elkészítésének alapját az adatszolgáltató által alkalmazott számviteli szabályozás szerint készített főkönyvi és analitikus nyilvántartások képezik.

(3) A felügyeleti jelentés alapjául szolgáló dokumentumokat, a számviteli, nyilvántartási, informatikai rendszerekben tárolt információkat a felügyeleti jelentés esedékessége naptári évének utolsó napjától számított öt évig kell megőrizni.

**3. §** (1) Az 1. § a)–i) pontja szerinti adatszolgáltató e rendelet szerinti felügyeleti jelentés teljesítésére vonatkozó kötelezettsége – a (2)–(6) bekezdésben foglalt kivétellel – az MNB által kiadott tevékenységi engedélyről szóló határozat véglegessé válása napjától a tevékenységi engedély visszavonásáról szóló határozat véglegessé válása napjáig áll fenn.

(2) A PEKMI az e rendelet szerinti felügyeleti jelentést e rendelet hatálybalépésének napjától pénzforgalmi szolgáltató jogállásának megszűnéséig teljesíti.

(3) Az EGT-fióktelep az e rendelet szerinti felügyeleti jelentést a működése megkezdésének napjától a tevékenysége befejezésének napjáig teljesíti.

(4) A pénzügyi vállalkozás az e rendelet szerinti felügyeleti jelentést a cégbírósági bejegyzését követő negyedévtől teljesíti.

(5) A kizárólag számlainformációs szolgáltatást nyújtó pénzforgalmi intézmény az e rendelet szerinti felügyeleti jelentést a számlainformációs szolgáltatás végzésére vonatkozó bejelentése nyilvántartásba vétele tárgyában hozott MNB határozat véglegessé válása napjától a tevékenység megszűnéséről történő bejelentése nyilvántartásba vétele tárgyában hozott MNB határozat véglegessé válása napjáig teljesíti.

(6) A hitelfelvásárló adatszolgáltatási kötelezettsége a nemteljesítő hitelmegállapodások hitelgondozóiról és a nemteljesítő hitelmegállapodások felvásárlóiról szóló 2025. évi XII. törvény (a továbbiakban: Nhf.) hatálya alá tartozó nemteljesítő hitelmemegállapodás vagy nemteljesítő hitelmegállapodásból eredő hitelező jog megvásárlása napjától mindaddig fennáll, ameddig az Nhf. hatálya alá tartozó nemteljesítő hitelmemegállapodáson vagy nemteljesítő hitelmegállapodásból eredő hitelező jogon alapuló követelésállománnyal rendelkezik.

**4. §** (1) A hitelintézet és a hitelintézeti típusú EGT-fióktelep – a (2) bekezdésben foglalt kivétellel – a 2. mellékletben foglaltaknak megfelelő tartalommal, formában, gyakorisággal és határidőre felügyeleti jelentést teljesít az MNB részére.

(2) A nem EGT-államban székhellyel rendelkező hitelintézet magyarországi fióktelepeként működő hitelintézet (a továbbiakban: harmadik országbeli hitelintézet fióktelepe) az (EU) 2024/3117 bizottsági végrehajtási rendelet 13. cikk (2) bekezdésében, valamint I. mellékletében foglaltaknak megfelelő tartalommal és formában felügyeleti jelentést teljesít az ingatlanfedezetű hitelekből származó veszteségekre vonatkozó adatokról az MNB részére. A vonatkozási időpontra az (EU) 2024/3117 bizottsági végrehajtási rendelet 2. cikk (1) bekezdés d) pontja, a teljesítési határidőre az (EU) 2024/3117 bizottsági végrehajtási rendelet 3. cikk (1) bekezdés d) pontja, valamint (2), (4) és (5) bekezdése az irányadó.

(3) Az (1) bekezdés szerinti felügyeleti jelentés kitöltésére vonatkozó általános előírásokat az 1. melléklet, az (1) bekezdés szerinti felügyeleti jelentés kitöltésére vonatkozó részletes előírásokat a 3. melléklet tartalmazza. A kitöltést segítő technikai segédletet az MNB e rendelet hatálybalépésével egyidejűleg, a honlapján teszi közzé.

**5. §** (1)A pénzügyi vállalkozás és az ezen típusú EGT-fióktelep a 4. mellékletben foglaltaknak megfelelő tartalommal, formában, gyakorisággal és határidőre felügyeleti jelentést teljesít az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat az 5. melléklet tartalmazza.

**6. §** (1)A hitelgondozó és az ezen típusú EGT-fióktelep a 6. mellékletben foglaltaknak megfelelő tartalommal, formában, gyakorisággal és határidőre felügyeleti jelentést teljesít az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat a 7. melléklet tartalmazza.

**7. §** (1) Az elektronikuspénz-kibocsátó intézmény, a pénzforgalmi intézmény, az ezen típusú EGT-fióktelepek, valamint a PEKMI a 8. mellékletben foglaltaknak megfelelő tartalommal, formában, gyakorisággal és határidőre felügyeleti jelentést teljesít az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat a 9. melléklet tartalmazza.

**8. §** (1) A független közvetítő a 10. mellékletben foglaltaknak megfelelő tartalommal, formában, gyakorisággal és határidőre felügyeleti jelentést teljesít az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat a 11. melléklet tartalmazza.

**9. §** (1)A hitelfelvásárló és a harmadik országbeli hitelfelvásárló képviselője a 12. mellékletben foglaltaknak megfelelő tartalommal, formában, gyakorisággal és határidőre felügyeleti jelentést teljesít az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat a 13. melléklet tartalmazza.

**10. §** (1) A hitelintézet, a pénzügyi vállalkozás, valamint az ezen típusú EGT-fióktelepek az általuk forgalmazott hitel- és pénzügyi lízing-, betéti és megtakarítási-, valamint számlatermékekre vonatkozó felügyeleti jelentést a 14. mellékletben foglaltaknak megfelelő tartalommal, formában, gyakorisággal és határidőre teljesítik az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat a 15. melléklet tartalmazza.

**11. §** (1) A hitelintézet a tárgyévi javadalmazási adatokra vonatkozó éves felügyeleti jelentést a 16. mellékletben foglaltaknak megfelelő tartalommal, formában és határidőre teljesíti az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat a 17. melléklet tartalmazza.

**12. §** (1) Az MNB által kijelölt hitelintézet a finanszírozási terv adatokra vonatkozó éves felügyeleti jelentést a 18. mellékletben foglaltaknak megfelelő tartalommal, formában és határidőre teljesíti az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat a 19. melléklet tartalmazza.

**13. §** (1) A szakosított hitelintézetként működő központi értéktár és a hitelintézettel egyenértékű prudenciális szabályozásnak megfelelő pénzügyi vállalkozás kivételével a hitelintézet, a kijelölt, összevont alapú felügyelet alá tartozó pénzügyi vállalkozás, valamint az ezen típusú EGT-fióktelepek az ingatlantranzakciókra vonatkozó negyedéves felügyeleti jelentést (jelentéskód: ING) a 20. mellékletben foglaltaknak megfelelő tartalommal, formában, a tárgyidőszakot követő hónap 20. munkanapjáig teljesítik az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat a 21. melléklet tartalmazza.

**14. §** (1) A pénzforgalmi szolgáltató a fogyasztók részére vezetett fizetési számlákhoz kapcsolódó díjakról történő tájékoztatás egyes kérdéseiről szóló 144/2018. (VIII. 13.) Korm. rendelet [a továbbiakban: 144/2018. (VIII. 13.) Korm. rendelet] 1. §-a szerinti fizetési számlához kapcsolódó díjakra és kondíciókra vonatkozó eseti felügyeleti jelentést (jelentéskód: PADWEB) a 22. mellékletben foglaltaknak megfelelő tartalommal, a díjak és kondíciók érvényessége kezdőnapját megelőző munkanapig teljesíti az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat a 23. melléklet tartalmazza.

**15. §** (1) A hitelintézet az (EU) 2021/897 bizottsági végrehajtási rendelet 3. cikke szerinti éves adatszolgáltatást a tárgyévi mérleg fordulónapját követő 16 héten belül teljesíti az MNB részére.

(2) A hitelintézet az (EU) 2019/1238 európai parlamenti és tanácsi rendelet 40. cikk (1) bekezdése szerinti felügyelet ellátása céljából szükséges információkat tartalmazó szöveges jelentést (a továbbiakban: PEPP szöveges jelentés) a 24. mellékletben foglaltaknak megfelelő tartalommal

a) évente, a tárgyévi mérleg fordulónapját követő 18 héten belül, valamint

b) a páneurópai egyéni nyugdíjtermék üzletágban (a továbbiakban: PEPP üzletág) bekövetkezett jelentős változások esetén, a változást követő 6 héten belül

teljesíti az MNB részére.

**16. §** (1) Az Eximbank Zrt., az MFB Zrt. és a harmadik országbeli fióktelep kivételével a hitelintézet, a pénzügyi vállalkozás, a pénzforgalmi intézmény, valamint az elektronikuspénz-kibocsátó intézmény a digitális működési rezilienciájához kapcsolódóan a 25. mellékletben foglaltaknak megfelelő tartalommal, formában, gyakorisággal és határidőre felügyeleti jelentést teljesít az MNB részére.

(2) A kitöltésre vonatkozó általános előírásokat az 1. melléklet, a kitöltésre vonatkozó részletes előírásokat a 26. melléklet tartalmazza.

**17. §** A NAV a kettős könyvvitelt vezető vállalkozások hozzá benyújtott társasági adóbevallásainak adataiból összeállított adatállományt a 27. mellékletben foglaltaknak megfelelő tartalommal, formában és határidőre bocsátja az MNB rendelkezésére.

**18. §** (1) Az 1. § a)–i) pontja szerinti adatszolgáltató – a (2) bekezdésben foglalt kivétellel – a felügyeleti jelentést, az (EU) 2021/453 bizottsági végrehajtási rendelet, az (EU) 2021/897 bizottsági végrehajtási rendelet, illetve az (EU) 2024/3117 bizottsági végrehajtási rendelet szerinti adatszolgáltatásokat, valamint a PEPP szöveges jelentést az MNB által meghatározott elektronikus formában, fokozott biztonságú vagy minősített elektronikus aláírással ellátva az MNB „Elektronikus Rendszer Hitelesített Adatok Fogadásához” megnevezésű rendszerén (a továbbiakban: ERA rendszer) keresztül teljesíti.

(2) A természetes személy hitelfelvásárló a felügyeleti jelentést az MNB által meghatározott elektronikus formában, fokozott biztonságú vagy minősített elektronikus aláírás nélkül is teljesítheti az ERA rendszeren keresztül.

(3) Az Eximbank Zrt., az MFB Zrt. és a harmadik országbeli fióktelep kivételével a hitelintézet, a pénzügyi vállalkozás, a pénzforgalmi intézmény, valamint az elektronikuspénz-kibocsátó intézmény a jelentős IKT-vonatkozású eseményekre és jelentős kiberfenyegetésekre vonatkozó, az (EU) 2025/301 felhatalmazáson alapuló bizottsági rendelet szerinti tartalmú bejelentéseket az ERA rendszer „DORA Incidens bejelentés” szolgáltatása alatt elérhető, az (EU) 2025/302 bizottsági végrehajtási rendelet szerinti űrlapon fokozott biztonságú vagy minősített elektronikus aláírással ellátva teljesíti.

(4)Az adatszolgáltató a felügyeleti jelentés, adatszolgáltatás, PEPP szöveges jelentés, bejelentés teljesítésében való akadályoztatásával kapcsolatos bejelentését elektronikus formában, az ERA rendszeren keresztül nyújtja be az MNB részére.

(5) Az ERA rendszer használatára, valamint a felügyeleti jelentés, adatszolgáltatás teljesítésében való akadályoztatás bejelentésére vonatkozó szabályokat a jegybanki információs rendszerhez elsődlegesen a Magyar Nemzeti Bank alapvető feladatai ellátása érdekében teljesítendő adatszolgáltatási kötelezettségekről szóló 54/2024. (XII. 3.) MNB rendelet (a továbbiakban: alapvető feladatokhoz kapcsolódó adatszolgáltatási MNBr.) 2. melléklet I.B.1. pontja, az ERA rendszer használatát segítő részletes útmutatást az alapvető feladatokhoz kapcsolódó adatszolgáltatási MNBr. 3. melléklet 3. pontja szerinti, az MNB honlapján közzétett technikai segédletek tartalmazzák.

**19. §** (1) Ha az MNB megállapítja, hogy a felügyeleti jelentés javítást igényel, az adatszolgáltató a javított felügyeleti jelentést az MNB javításra vonatkozó felszólítása kézhezvételétől számított 2 munkanapon belül küldi meg az MNB részére.

(2) Ha az adatszolgáltató a felügyeleti jelentés teljesítését követően olyan, az adatszolgáltató által – számviteli politikájában vagy egyéb módon – meghatározott jelentős mértékű eltérést tár fel, amely a 2. § (2) bekezdése szerinti, a felügyeleti jelentés alapjául szolgáló nyilvántartások javítását teszi szükségessé, akkor a felügyeleti jelentést visszamenőleg is, az eltéréssel érintett teljes időszakra vonatkozóan módosítja. A jelen bekezdés szerint módosított felügyeleti jelentést – a (3) bekezdésben foglalt kivétellel – az eltérés feltárásától számított 15 munkanapon belül küldi meg az adatszolgáltató az MNB részére.

(3) A 14. és 22. melléklet szerinti felügyeleti jelentésre vonatkozó javított adatot – a javítás pontos okának megjelölésével együtt – az eltérés feltárásától számított 2 munkanapon belül küldi meg az adatszolgáltató az MNB részére.

**20. §** Ez a rendelet 2026. január 1-jén lép hatályba.

**21. §** (1)Az adatszolgáltató a jegybanki információs rendszerhez elsődlegesen a Magyar Nemzeti Bank pénz- és hitelpiaci szervezetek feletti felügyeleti feladatai ellátása érdekében teljesítendő adatszolgáltatási kötelezettségekről szóló 55/2024. (XII. 3). MNB rendelet [a továbbiakban: 55/2024. (XII. 3.) MNB rendelet] szerinti, 2026. január 1-jét megelőző tárgyidőszakra vonatkozó felügyeleti jelentés, adatszolgáltatás teljesítése során – az 55/2024. (XII. 3.) MNB rendelet 2. melléklet „ÖSSZEFOGLALÓ TÁBLA EGYEDI JELENTÉSEK” megnevezésű táblázat 41. és 55. sorában, az 55/2024. (XII. 3.) MNB rendelet 4. melléklet „ÖSSZEFOGLALÓ TÁBLA” megnevezésű táblázat 33. sorában és az 55/2024. (XII. 3.) MNB rendelet 6. melléklet „ÖSSZEFOGLALÓ TÁBLA” megnevezésű táblázat 21. sorában meghatározott felügyeleti jelentés kivételével – az 55/2024. (XII. 3.) MNB rendelet szabályait alkalmazza.

(2) Az adatszolgáltató

a) a 2. melléklet „ÖSSZEFOGLALÓ TÁBLA EGYEDI JELENTÉSEK” megnevezésű táblázat 41. sorában,

b) a 6. melléklet „ÖSSZEFOGLALÓ TÁBLA” megnevezésű táblázat 1–8., 10., 11. és 14–17. sorában,

meghatározott negyedéves gyakoriságú felügyeleti jelentést első alkalommal 2025. IV. negyedévre mint tárgyidőszakra vonatkozóan teljesíti.

(3) Az adatszolgáltató

a) a 2. melléklet „ÖSSZEFOGLALÓ TÁBLA EGYEDI JELENTÉSEK” megnevezésű táblázat 41., 55. és 73. sorában,

b) a 4. melléklet „ÖSSZEFOGLALÓ TÁBLA” megnevezésű táblázat 33. sorában,

c) a 8. melléklet „ÖSSZEFOGLALÓ TÁBLA” megnevezésű táblázat 21. sorában,

d) a 25. melléklet „ÖSSZEFOGLALÓ TÁBLA” megnevezésű táblázat 5. és 6. sorában meghatározott éves gyakoriságú felügyeleti jelentést első alkalommal 2025. évre mint tárgyidőszakra vonatkozóan teljesíti.

(4) Az adatszolgáltató

a) a 6. melléklet „ÖSSZEFOGLALÓ TÁBLA” megnevezésű táblázat 9., 12. és 13. sorában,

b) a 12. mellékletben

meghatározott felügyeleti jelentést első alkalommal a tevékenység megkezdésétől a 2025. december 31-ig terjedő időszakra mint tárgyidőszakra vonatkozóan teljesíti.

(5) Az adatszolgáltató a PEPP szöveges jelentést első alkalommal a PEPP regisztrációja évére mint tárgyidőszakra vonatkozóan teljesíti.

**22. §** (1) E rendelet 3. melléklet II. pont 62. és 63. alpontja a fedezett kötvények kibocsátásáról és a fedezett kötvények közfelügyeletéről, továbbá a 2009/65/EK és a 2014/59/EU irányelv módosításáról szóló 2019. november 27-i (EU) 2019/2162 európai parlamenti és tanácsi irányelv 21. cikkének való megfelelést szolgálja.

(2) E rendelet

1. 15. § (1) bekezdésében az (EU) 2019/1238 európai parlamenti és tanácsi rendeletnek az illetékes hatóságoknak történő felügyeleti adatszolgáltatás formátuma, valamint az illetékes hatóságok közötti és az Európai Biztosítás- és Foglalkoztatóinyugdíj-hatósággal folytatott együttműködés és információcsere tekintetében történő alkalmazására vonatkozó 2021. március 4-i (EU) 2021/897 bizottsági végrehajtási rendelet 3. cikke,

2. 15. § (2) bekezdésében, 21. § (5) bekezdésében, valamint 24. mellékletében a páneurópai egyéni nyugdíjtermékről (PEPP) szóló 2019. június 20-i (EU) 2019/1238 európai parlamenti és tanácsi rendelet 40. cikk (2) bekezdés a) pontja,

3. 16. §-ában, 18. § (1) és (3)–(5) bekezdésében, 1. melléklet 2.154. és 4.15. pontjában, valamint 25. és 26. mellékletében a pénzügyi ágazat digitális működési rezilienciájáról, valamint az 1060/2009/EK, a 648/2012/EU, a 600/2014/EU, a 909/2014/EU és az (EU) 2016/1011 rendelet módosításáról szóló 2022. december 14-i (EU) 2022/2554 európai parlament és tanácsi rendelet (a továbbiakban: DORA rendelet) 6. cikk (5) bekezdése, 16. cikk (2) bekezdése, 19. cikk (5) bekezdése, 28. cikk (3) bekezdése, 45. cikk (3) bekezdése, az (EU) 2022/2554 európai parlamenti és tanácsi rendeletnek az IKT-kockázatkezelési eszközöket, módszereket, folyamatokat és szabályzatokat, valamint az egyszerűsített IKT-kockázatkezelési keretrendszert meghatározó szabályozástechnikai standardok tekintetében történő kiegészítéséről szóló 2024. március 13-i (EU) 2024/1774 felhatalmazáson alapuló bizottsági rendelet 27. és 41. cikke, az (EU) 2022/2554 európai parlamenti és tanácsi rendeletnek a jelentős IKT-vonatkozású esemény pénzügyi szervezetek általi bejelentésére és a jelentős kiberfenyegetésről szóló, pénzügyi szervezetek által benyújtandó értesítésre szolgáló szabványos űrlapok, sablonok és eljárások tekintetében történő alkalmazására vonatkozó végrehajtás-technikai standardok megállapításáról szóló 2024. október 23-i (EU) 2025/302 bizottsági végrehajtási rendelet 6. cikke, valamint az (EU) 2022/2554 európai parlamenti és tanácsi rendeletnek az információ-nyilvántartáshoz kapcsolódó táblák tekintetében történő alkalmazására vonatkozó végrehajtás-technikai standardok megállapításáról szóló 2024. november 29-i (EU) 2024/2956 bizottsági végrehajtási rendelet,

4. 18. § (1), (4) és (5) bekezdésében, valamint 1. melléklet 4.14. pontjában a páneurópai egyéni nyugdíjtermékről (PEPP) szóló 2019. június 20-i (EU) 2019/1238 európai parlamenti és tanácsi rendelet 40. cikk (2) bekezdés a) pontja, az 575/2013/EU európai parlamenti és tanácsi rendeletnek az intézmények felügyeleti adatszolgáltatása tekintetében történő alkalmazására vonatkozó végrehajtás-technikai standardok megállapításáról és az (EU) 2021/451 bizottsági végrehajtási rendelet hatályon kívül helyezéséről szóló 2024. november 29-i (EU) 2024/3117 bizottsági végrehajtási rendelet 23. cikk (1) bekezdése, az 575/2013/EU európai parlamenti és tanácsi rendeletnek a piaci kockázatra vonatkozó konkrét adatszolgáltatási követelmények tekintetében történő alkalmazása céljából végrehajtás-technikai standardok meghatározásáról szóló 2021. március 15-i (EU) 2021/453 bizottsági végrehajtási rendelet 4. cikk (1) bekezdése, valamint az (EU) 2019/1238 európai parlamenti és tanácsi rendeletnek az illetékes hatóságoknak történő felügyeleti adatszolgáltatás formátuma, valamint az illetékes hatóságok közötti és az Európai Biztosítás- és Foglalkoztatóinyugdíj-hatósággal folytatott együttműködés és információcsere tekintetében történő alkalmazására vonatkozó 2021. március 4-i (EU) 2021/897 bizottsági végrehajtási rendelet 3. cikke,

5. 18. § (3)–(5) bekezdésében az (EU) 2022/2554 európai parlamenti és tanácsi rendeletnek a jelentős IKT-vonatkozású eseményekről szóló kezdeti értesítés, időközi jelentés és zárójelentés tartalmát és határidejét, valamint a jelentős kiberfenyegetésekről szóló önkéntes értesítés tartalmát meghatározó szabályozástechnikai standardok tekintetében történő kiegészítéséről szóló 2024. október 23-i (EU) 2025/301 felhatalmazáson alapuló bizottsági rendelet, valamint az (EU) 2022/2554 európai parlamenti és tanácsi rendeletnek a jelentős IKT-vonatkozású esemény pénzügyi szervezetek általi bejelentésére és a jelentős kiberfenyegetésről szóló, pénzügyi szervezetek által benyújtandó értesítésre szolgáló szabványos űrlapok, sablonok és eljárások tekintetében történő alkalmazására vonatkozó végrehajtás-technikai standardok megállapításáról szóló 2024. október 23-i (EU) 2025/302 bizottsági végrehajtási rendelet

végrehajtásához szükséges rendelkezéseket állapít meg.

**23. §** Hatályát veszti az 55/2024. (XII. 3.) MNB rendelet.

**Varga Mihály**

**a Magyar Nemzeti Bank elnöke**